Spelpatroon help sege | Netwerk24
Spelpatroon help sege
Bethlehem Oudskoliere 2 het Saterdag (12/05) vir Ladybrand met 34 – 12 geklop. De Villiers Rousseau van Oudskoliere 2 is vasberade om die bal te hou te midde van teenstand. Foto: Martinette Hay
In ’n wedstryd met twee kontrasterende helftes het die tweede span van Bethlehem Oudskoliere 2 vir Ladybrand Saterdag (12/05) met 34 – 12 in die Stoney Steenkamp-liga gewen.
Die eindtelling reflekteer nie heeltemal die ware weergawe nie, want dit was nie ’n maklike wedstryd nie.
Ladybrand het aanvanklik met heelwat geesdrif en toewyding ingeklim en die basiese fasette in die eerste helfte oorheers. Hulle het die eerste drie van die wedstryd aangeteken en so die geeltruie op die agtervoet geplaas.
Die telling was aan die einde van die eerste helfte 12 – 8 in die guns van Ladybrand.
In die tweede helfte het die geeltruie hul spelpatroon verander en met ’n aanvalspoging deur Ladybrand se agterlyn se verdediging gebreek.
Bethlehem Oudskoliere 2 het vier drieë in die tweede helfte aangeteken en drie doelskoppe oorgeskop.
In die eerste helfte het Reynardt Chapman ’n strafskop oorgeskop en JW Viljoen het vir Oudskoliere 2 ’n drie gedruk.
In die tweede helfte het Marlin Maasdorp twee drieë, Tumi Mokoena een drie en Ryno Chapman een drie gedruk. Reynardt Chapman het drie doelskoppe oorgeskop.
Ladybrand het geen punte in die tweede helfte aangeteken nie.